नील की आंखों के सामने से एयर होस्टेस चंपा सेन जा रही थी, लेकिन वह उसे रोक नहीं पाया
नील जानता है, एयर होस्टेस हर यात्री से मुस्करा कर ही बात करती हैं। नील कोई ‘स्पेशल’ पैसेंजर नहीं है, लेकिन नील को वह ‘स्पेशल’ लगी।
चेक-इन कर जैसे ही वह गेट नंबर 8 पर पहुंचा, उसके नाम की ही अनाउंसमेंट हो रही थी। ‘दिस इज लास्ट कॉल फॉर द पैसेंजर मिस्टर नील मुखर्जी ट्रैवलिंग टू कोलकाता फ्रॉम फ्लाइट नंबर…’ वह दौड़ता हुआ गेट की ओर बढ़ा। फ्लाइट छूट जाने का तनाव उसके चेहरे पर पसीने की बूंदें बन चमक रहा था। उसी जल्दबाजी में वह एक एयर होस्टेस से टकरा गया।
“रिलैक्स, फ्लाइट नहीं छूटेगी। मुझे भी इसी फ्लाइट में जाना है। रास्ते में कार खराब हो जाने की वजह से मैं भी लेट हो गई हूं। आप आइए मेरे साथ, प्लेन तक ले जाने के लिए बस हमारा इंतजार कर रही है,” उसने बहुत ही सधे हुए स्वर में कहा।
नील ने बस में बैठने के बाद उस एयर होस्टेस को देखा। लंबी, छरहरी काया, होंठों पर प्रोफेशनल मुस्कान और चेहरे पर फैली शालीनता। बालों का नफासत से बंधा जुड़ा। इस एयरलाइंस का ड्रेस कोड ब्लैक स्कर्ट और रेड टॉप था। उनमें वह और भी निखरी हुई लग रही थी। बोलने व देखने से बंगाली ही लग रही थी, पर सांवली रंगत में थोड़ा गोरा रंग भी मिश्रित था।
नील ने भी बड़े अदब से “थैंक्स” कहा।
फ्लाइट में खाना सर्व करते हुए, पानी देते हुए, एक दो बार उसे देख वह मुस्कराई। जानता है, एयर होस्टेस हर यात्री से मुस्करा कर ही बात करती हैं। नील कोई ‘स्पेशल’ पैसेंजर नहीं है, लेकिन नील को वह ‘स्पेशल’ लगी। चंपा सेन… नाम भी कितना महक से भरा है। तीन घंटे की फ्लाइट में अपना ध्यान उस पर से हटाने की बहुत कोशिश की नील ने, लेकिन किसी जादुई परी की तरह वह उसे अपने आसपास ही उड़ती हुई महसूस होती रही।
प्लेन से उतरते हुए बाकी यात्रियों की तरह उसने नील से भी कहा,“हैव ए गुड डे सर। होप यू विल अलाऊ अस टू सर्व अगेन।”
“फिर मुलाकात होगी,” नील बोला। कहना तो बहुत कुछ चाहता था वह, पर रुकने का समय नहीं था। पीछे उतरने वालों की कतार थी और एक घंटे बाद उसकी मीटिंग भी थी।
नील काम के सिलसिले से अक्सर कोलकाता आता रहता था, इसलिए उसे पूरी उम्मीद थी कि चंपा से फिर मुलाकात होगी।
कुछ दिनों बाद कोलकाता से वापसी की फ्लाइट में वह दिखी। एयर होस्टेस होने का दायित्व निभाते हुए वह मुस्कराई। जब वह जूस लेकर आई तो नील ने पूछा, “कैसी हैं?”
“आई एम फाइन सर। थैंक्यू।” उसने सधे हुए शब्दों में जवाब दिया। परिचय का कोई तार नहीं झनझनाया था उसके स्वर में।
नील ने पेन और पेपर उसकी ओर बढ़ा दिया। चंपा ने हैरानी से उसे देखा।
“आपका नंबर मिल सकता है क्या?”
“सॉरी सर।” वह बोली और ट्रॉली ले आगे बढ़ गई।
नील झेंप गया। उसके साथ बैठे यात्री ने बहुत अजीब नजरों से उसे देखा। सोच रहा होगा कि वह पहली बार प्लेन से सफर कर रहा है, इसलिए नियम-कायदे नहीं जानता। एयर-होस्टेस कहां किसी से फ्रेंडली होती हैं। बस मुस्तैदी से अपना काम करती हैं और ध्यान रखती हैं कि यात्रियों को किसी किस्म की परेशानी न हो।
नील ने खुद को फटकारा- ‘क्या बच्चों जैसी हरकतें कर रहा है?’ उसके जैसा इतना बड़ा बिजनेसमैन! बड़ी-बड़ी डील क्रैक कर लेता है, पर न जाने क्यों चंपा सेन के सामने खुद को हारा हुआ महसूस कर रहा है! नहीं, हारा हुआ, पराजित होने के अर्थ में नहीं है, दिल हार जाने के अर्थ में है।
नील हमेशा से काम में इतना व्यस्त रहा कि घरवालों के दबाव डालने पर भी उसने शादी करने के बारे में नहीं सोचा। प्यार, शादी, गृहस्थी… उसे ये बातें बचकानी लगती थीं जो इंसान को ग्रो करने से रोकती हैं। उसे तो बस अपने व्यापार को फैलाने की धुन थी। विदेशों में भी उसकी कंपनियां खुलें, इसी प्रयास में दिन-रात लगा रहता था। इस वजह से उसे हर दूसरे दिन ट्रैवल करना पड़ता था, पर कभी किसी लड़की को लेकर इतनी स्ट्रॉन्ग फीलिंग मन में नहीं उपजी थी। बार-बार वह अपने मन से सवाल कर रहा था कि क्या इसे ही प्यार कहते हैं? शायद हां!
फ्लाइट से उतरते हुए उसने अपना कार्ड चंपा के हाथ में थमा दिया। वह बोली कुछ नहीं, बस चुपचाप उसे अपनी पॉकेट में डाल लिया। कोई प्रतिक्रिया नहीं की। होंठों पर मुस्कराहट बनी रही और यात्रियों से वह विदा लेती रही।
नील के मन-मस्तिष्क पर उसकी मुस्कराहट ने मानो कब्जा कर लिया था। उसके दिल में कोई इस तरह अपनी जगह बना सकता है, यह उसके जैसे नीरस, काम में डूबे रहने वाले इंसान के लिए आश्चर्य की बात ही तो थी। सोचता रहा कि वह उसे फोन करेगी या नहीं… काश! चंपा सेन एक बार उसे फोन कर ले! कार्ड दिया है, यही सोचकर संपर्क कर ले।
घर पहुंचकर नील का किसी काम में मन नहीं लग रहा था। लगातार होने वाली मीटिंग उसने कैंसिल कर दी थीं। उसे तो यह भी नहीं पता था कि चंपा किस शहर में रहती है, फिर ध्यान आया उन दोनों ने उस दिन साथ ही तो फ्लाइट पकड़ी थी। अवश्य ही वह दिल्ली में ही रहती होगी। मिलने की एक उम्मीद जागी। हालांकि वह समझता था कि उसका ज्यादातर समय तो फ्लाइट में ही निकलता होगा। लेकिन कभी तो वह भी दिल्ली की सड़कों, बाजारों में जाती होगी। कभी तो मूवी देखने निकलती होगी… आशा की अनगिनत किरणें उसे अपने आसपास जगमगाती महसूस हुईं।
वह साउथ एक्स में था। सूट खरीदना था। साड़ी की दुकान के आगे से निकलते हुए नील ठिठका। अपनी उसी प्यारी-सी मुस्कान के साथ वह बाहर विंडो में लगी साड़ियां देख रही थी।
“कुछ वक्त गुजारना चाहेंगी मेरे साथ?” बिना कोई भूमिका बांधे या इधर-उधर की बात किए नील उसके पास जाकर खड़ा हो गया।
चौंक उठी वह। “आई होप आप मेरा पीछा नहीं कर रहे हैं? स्टॉकिंग अपराध है।”
“दिल्ली जैसे शहर में स्टॉकिंग? मैं तो यह भी नहीं जानता कि आप कहां रहती हैं। यहीं रहती हैं या किसी दूसरे शहर में। इसे किसी दैवीय शक्ति का चमत्कार समझ लीजिए जिसने मेरी चाह को पूरा कर दिया।”
“चलिए, बैठते हैं किसी रेस्तरां में। आपकी चाह को मैं हवा नहीं देना चाहती।” वह गंभीर थी।
“आपके मन में मेरे लिए क्या है और क्यों चाहते थे कि मैं आपको फोन करूं, मैं नहीं जानती। लेकिन आपकी आंखों को मैं पढ़ सकती हूं। प्यार के डोरे खिंचे हुए हैं इनमें। पर नील मुखर्जी, मेरे ऊपर ढेरों जिम्मेदारियां हैं। मैं फिलहाल किसी रिश्ते में नहीं बंध सकती। आई एम श्योर आप अच्छे इंसान हैं। आपको जानने का मौका मिलेगा तो हो सकता है मैं भी आपको पसंद करने लगूं, लेकिन मेरी जिंदगी आसान नहीं है।
प्यार करना आसान है, निभाना मुश्किल… कभी फ्लाइट में मिलें तो मैं सदा की तरह मुस्करा कर आपका स्वागत करूंगी, क्योंकि वह मेरे काम का हिस्सा है। हालांकि मैंने दूसरी एयरलाइंस ज्वाइन कर ली है। तो मिलने की संभावना शायद कम ही हो। चलती हूं।”
नील उसे जाते देखता रहा। फिर बाहर आकर कुछ कदमों तक उसके पीछे-पीछे चला। क्यों नहीं बोल पाया वह कुछ? कह क्यों नहीं पाया कि वह उसका इंतजार करेगा, वह उसकी जिम्मेदारियां उठाने को तैयार है…
चंपा ने मुड़कर पीछे देखा… आंखों में कुछ था, होंठों पर कोई बात थी… क्या कहना चाह रही थी वह… नील को लगा मानो उसने अपनी सधे हुए स्वर में कहा है, ‘काश! तुम रोक लेते।’
- सुमन बाजपेयी
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें